S-799/2011

Mál þetta, sem dómtekið var í dag, er upphaflega höfðað af ríkissaksóknara með ákæru 24. maí 2011. Lögreglustjóranum á höfuðborgarsvæðinu var falin sókn málsins eftir útgáfu annarrar ákæru sem sameinað var þessu máli á hendur ákærða, S-kk-þgf E-kk-þgf I-kk-þgf, kt. […], Sveighúsum 1, Reykjavík.

Samkvæmt ákæru dags. 24. maí sl., fyrir eftirfarandi brot framin í Reykjavík á árinu 2009:

I.

Laugardaginn 2. maí 2009:

1. Umferðarlagabrot með því að hafa ekið bifreiðinni PU-566 óhæfur til að stjórna henni örugglega vegna áhrifa ávana- og fíkniefna (amfetamín í blóði 55 ng/ml) og án gildra ökuréttinda, austur Skipholt að húsi númer 50 þar sem lögregla stöðvaði aksturinn.

2. Rangar sakargiftir, með því að hafa er lögregla hafði afskipti af akstri ákærða í framangreint skipti samkvæmt ákærulið I.1 og aftur á lögreglustöðinni við Hverfisgötu 113-115, skýrt lögreglu rangt frá nafni sínu og kennitölu er ákærði gaf upp nafn og kennitölu bróður síns, S-kk-ef M-kk-ef I-kk-ef, kt. […], ritaði nafn hans undir lögregluskýrslu og kom því þannig til leiðar að S-kk-nf M-kk-nf var ákærður fyrir aksturinn.

II.

Laugardaginn 30. maí 2009:

3. Umferðar-, lögreglu- og hegningarlagabrot með því að hafa, ekið bifreiðinni KL-580 óhæfur til að stjórna henni örugglega vegna áhrifa ávana- og fíkniefna og slævandi lyfja (tetrahýdrókannabínól í blóði 0,9 ng/ml og morfín 40 ng/ml), án gildra ökuréttinda og án þess að sinna stöðvunarmerkjum lögreglu. Ákærði raskaði þannig umferðaröryggi á alfaraleið og stofnaði á ófyrirleitinn hátt lífi og heilsu annarra vegfarenda í augljósan háska.

Ákærði ók bifreiðinni eins og hér greinir:

Suður Hafnarfjarðarveg í Kópavogi án þess að sinna stöðvunarmerkjum lögreglu, á allt að 130 km hraða á klst. þar sem leyfður hámarkshraði er 80 km á klst., sveigði á milli akreina án þess að gefa stefnumerki, upp afrein að Arnarnesvegi, gegn rauðu umferðarljósi á Arnarnesbrú og áfram suður Hafnarfjarðaveg í gegnum Garðabæ, við gatnamót Vífilstaðavegar á allt að 140 km hraða á klst. þar sem leyfður hámarkshraði er 60 km á klst., áfram að gatnamótum Hafnfjarðarvegar, Reykjavíkurvegar og Álftanesvegar á allt að 145 km hraða á klst. þar sem leyfður hámarkshraði er 60 km klst., þá til austurs án þess að gefa stefnumerki og skyndilega suður Reykjavíkurveg gegn akstursstefnu, á öfugum vegarhelmingi að Hjallahrauni og yfir gatnamót Reykjavíkurvegar og Flatahrauns gegn rauðu umferðarljósi og á 135 km hraða á klst. þar sem leyfður hámarkshraði er 50 km á klst., áfram suður Reykjavíkurveg upp á hringtorg við Arnarhraun þar sem bifreiðin kastaðist yfir og rann áfram suður Reykjavíkurveg á öfugum vegarhelmingi við Arnarhraun þar sem akstri lauk. Kærði yfirgaf bifreiðina og vettvang án þessa sinna lögboðnum skyldum sínum, en lögreglumenn hlupu hann uppi og handtóku skömmu síðar.

4. Rangar sakargiftir, með því að hafa á lögreglustöðinni við Hverfisgötu 113-115, skýrt lögreglu rangt frá nafni sínu og kennitölu er ákærði gaf upp nafn og kennitölu bróður síns, S-kk-ef M-kk-ef I-kk-ef, kt. […], ritaði nafn hans undir lögregluskýrslu og kom því þannig til leiðar að S-kk-nf M-kk-nf var ákærður fyrir aksturinn.

Brot við 1. tl. I. kafla ákærunnar telst varða við 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 og við 2. tl. 148. gr. almennra hegningarlaga nr. 19/1940. Brot ákærða við 3. tl. II. kafla ákærunnar teljast varða við 168. gr. og 4. mgr. 220. gr. almennra hegningarlaga nr. 19/1940, 19. gr., sbr. 41. gr. lögreglulaga nr. 90/1996 og 1. mgr. 4. gr., 1., 2. og 3. mgr. 5. gr., 1. mgr. 10. gr., 1. mgr. 25. gr., 1. mgr. og a. og e. liði 2. mgr. 36. gr., 1., sbr. 3. mgr. 37. gr., 1., sbr. 2. mgr. 44. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, og brot tilgreind í 4. tl. sama kafla telst varða við 148. gr. almennra hegningarlaga nr. 19/1940.

Í þinghaldi þann 1. nóvember sl. var sakamálið S-1556/2011 tekið og sameinað þessu máli en það var höfðað af lögreglustjóranum á höfuðborgarsvæðinu með ákæru 4. október sl. og var ákærða gefið að sök að hafa framið eftirtalin brot á höfuðborgarsvæðinu á árinu 2011:

I.

Fyrir þjófnaði og tilraun til þjófnaðar, með því að hafa:

1. Laugardaginn 5. febrúar brotist inn í lyfjaverslunina Lyfju Garðatorgi 5 í Garðabæ með því að brjóta rúðu að inngangi verslunarinnar og stolið þaðan 150 töflum af Sobril að andvirði kr. 2.139.

2. Að morgni miðvikudagsins 23. febrúar, í félagi við E-kk-þf B-kk-þf I-kk-þf, brotist inn í húsnæði fyrirtækisins Jónsson og Lemack við Laugaveg 26 í Reykjavík, með því að brjóta rúðu í húsnæðinu og stolið þaðan fartölvu af gerðinni Dell og tölvu af gerðinni iMac, samtals að verðmæti um 300.000 krónur.

3. Aðafarnótt laugardagsins 25. júní brotist inn í lyfjaverslunina Urðarapótek að Vínlandsleið 16 í Reykjavík, með því að brjóta rúðu í versluninni og stolið þaðan fartölvu af gerðinni IBM thinkpad og 3 pökkum sem innhélt 20 töflur af lyfinu Tramol.

4. Laugardaginn 9. júlí í afgreiðslunni í Baðhúsi Lindu ehf., að Brautarholti 20 í Reykjavík, stolið handtösku sem innihélt samlokusíma af gerðinni Samsung, kredit- og debetkort, ökuskírteini, ipod nano spilara, usb minnislykli og kveikjuáslyklum.

5. Aðfaranótt sunnudagsins 17. júlí í auðgunartilgangi brotist inn í lyfjaverslunina Apótekið Spöng, Spönginni 19 í Reykjavík, með því að spenna þar upp hurðir en horfið á braut eftir að viðvörunarkerfi fór í gang án þess að stela nokkru.

6. Aðfaranótt mánudagsins 18. júlí brotist inn í sömu lyfjaverslun og getur um í ákærulið I. 4, með því að spenna þar upp hurð og stolið þaðan lyfjum að andvirði kr. 164.946.

Telst þetta varða við 244. gr. almennra hegningarlaga nr. 19, 1940 og 20. gr. er varðar ákærulið I. 5.

II.

7. ………

III.

8. Fyrir ….. og umferðarlagabrot, með því að hafa laugardaginn 5. febrúar í félagi við Þ-kk-þf D-kk-þf tekið bifreiðina RL-554 heimildarlaust frá Grundarási 5 í Reykjavík, en lykli bifreiðarinnar hafði verið stolið þann 20. janúar, en bifreiðinni var ekið að N1 Gagnavegi, þar sem akstri lauk, síðan í framhaldinu ekið bifreiðinni ME-797 að bensínstöðinni Gagnvegi undir áhrifum ávana- og fíkniefna og óhæfur til að stjórna henni örugglega (amfetamín í blóði 100 ng/ml og tetrahýdrókannabínól 0,6 ng/ml) og án gildra ökuréttinda þar sem akstri lauk við bensínstöð N1 að Gagnavegi.

Telst þetta varða við 1., sbr. 2. mgr., 45. gr. a, og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

9. Fyrir umferðarlagabrot, með því að hafa föstudaginn 4. mars ekið bifreiðinni TK-520 undir áhrifum ávana- og fíkniefna og óhæfur til að stjórna henni örugglega (amfetamín í blóði 60 ng/ml, methylfenídat 35 ng/ml og tetrahýdrókannabínól 0,6 ng/ml) og án gildra ökuréttinda, vestur Miklubraut í Reykjavík, við göngubrúna, þar sem lögregla stöðvaði aksturinn.

M. 007-2011-13621

Telst þetta varða, 1., sbr. 2. mgr., 45. gr. a, og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

10. Fyrir nytjastuld, með því hafa á tímabilinu frá kvöldi 24. til 25. júní tekið bifreiðina RD-361 heimildarlaust frá bifreiðastæði við verslun Nova í Lágmúla í Reykjavík og ekið henni um götur Reykjavíkur en bifreiðin sást á myndum vegna innbrots í Urðarapótek aðfaranótt 25. júní, sbr. ákæruliður I. 3.

Telst þetta varða við 1. mgr. 259. gr. almennra hegningarlaga nr. 19, 1940.

11. Fyrir umferðarlagabrot, með því að hafa þriðjudaginn 19. júlí ekið bifreiðinni YJ-271 undir áhrifum ávana- og fíkniefna og slævandi lyfja, óhæfur til að stjórna henni örugglega (amfetamín í blóði 65 ng/ml, tetrahýdrókannabínól 0,6 ng/ml, alprazolam 80 ng/ml, díazepam 165 ng/ml og nordíazepam 110 ng/ml) og án gildra ökuréttinda, vestur Bústaðaveg í Reykjavík við gatnamót Réttarholtsvegar, þar sem lögregla stöðvaði aksturinn.

Telst þetta varða, 1., sbr. 2. mgr. 44. gr. 1., sbr. 2. mgr., 45. gr. a, og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í desember 1978. Samkvæmt sakavottorði hófst sakaferill ákærða árið 1998. Eru dómarnir orðnir ellefu talsins og sáttir og viðurlagaákvarðanir alls átta. Ákærði var síðast dæmdur 4. júní 2010 er hann var dæmdur í 6 mánaða fangelsi fyrir brot gegn 254., 244. og 245. gr. laga nr. 19/1940, umferðarlögum og lögum um ávana- og fíkniefni. Þar áður var ákærði dæmdur 15. september 2009 er hann var dæmdur í 7 mánaða fangelsi fyrir þjófnað. Brot ákærða samkvæmt I. kafla ákæru eru framin fyrir uppsögu refsidómsins 4. júní 2010 og því hegningarauki. Brot samkvæmt II. kafla ákæru 24. maí 2011 eru framin fyrir uppsögu refsidómsins 15. september 2009 og því einnig hegningarauki. Verður refsing því ákveðin með hliðsjón af 78. gr. laga nr. 19/1940. Með hliðsjón af þessu og greiðlegri játningu ákærða er refsing hans hæfilega ákveðin fangelsi í 9 mánuði. Refsing verður ekki bundin skilorði.

Í málinu hefur verið krafist skaðabóta af hálfu Lyfju hf. Skaðabótakröfur hafa ekki verið settar fram af þar til bærum aðila. Verður þeim því vísað frá dómi.

Með vísan til lagaákvæða í ákæru skal ákærði sviptur ökurétti 3 ár frá uppkvaðningu dóms að telja.

Ákærði greiði sakarkostnað samkvæmt sakarkostnaðaryfirlitum, en auk þess málsvarnarþóknun skipaðs verjanda síns svo sem í dómsorði greinir. Hefur þá verið tekið tillit til greiðslu virðisaukaskatts.

D ó m s o r ð :

Ákærði, S-kk-nf Ö-kk-nf I-kk-nf, sæti fangelsi í 9 mánuði.

Skaðabótakröfum Lyfju hf. er vísað frá dómi.

Ákærði er sviptur ökurétti í 3 ár frá uppkvaðningu dómsins að telja.

Ákærði greiði 1.117.042 krónur í sakarkostnað þar með talda málsvarnarþóknun skipaðs verjanda síns S-kk-ef K-kk-ef K-kk-ef héraðsdómslögmanns, 251.000 krónur.

S-kk-nf S-kk-nf.